google/wiki40b huggingface dataset:
אלה פוגצ'ובה

ביוגרפיה

פוגצ'ובה נולדה במוסקבה להוריה זינאידה ארחיפובנה אודגובה ולבוריס מיכאלוביץ' פוגצ'וב ב-15 באפריל 1949. בשנת 1956 רשמו אותה הוריה לבית ספר למוזיקה, ואחר כך למדה במכללה למוזיקה. היא המשיכה ללמוד בבית הספר וסיימה את לימודיה שם ב-1964. ב-1967 עבדה כמנצחת המקהלה של מכללת המוזיקה "איפוליטוב-איוואנוב" ושנתיים אחרי כן הייתה הסולנית של ההרכב "ליפסטיק". ב-1970 השתתפה במספר הצגות בתיאטרון וב-1971 ניגנה בהרכב המוזיקלי "מוסקוביץ'". בשנת 1974 פוגצ'ובה החלה לשיר בלהקה וסיוליה רביאטה ובשנת 1975 עם שיר "ארלקינו" של מייסד הלהקה פאבל סלובודקין היא זכתה בתחרות זמר בבולגריה. ב-1976 זכתה במקום הראשון בפסטיבל "שיר השנה". ב-1977 כיכבה בתפקיד הראשי בסרט "האישה ששרה". בסוף שנות ה-70 היא ביצע מספר שירים של ריימונד פאולס שזכו לפופולריות רבה. בשנות השמונים הייתה סולנית הלהקה "רוסיה לעד". בשנת 1981 היא סיימה לימודי במאות באקדמיה רוסית לאמנויות התיאטרון
בתחרות אירוויזיון 1997 היא ייצגה את רוסיה בשיר "פרימדונה", והגיעה למקום ה-15.
לאחר קריסת ברית המועצות החלה אלה להרחיב את מיזמיה, יצאה לסיבובי הופעות מחוץ לרחבי ברית המועצות והחלה להשיק קו מוצרים שנקרא על שמה - אלה - Алла. בין היתר השיקה בשמים, וקו נעליים. בנוסף השיקה מגזין.
עד היום, פוגצ'ובה הוציאה כ-60 אלבומים.
בימים אלו אלה פוגצ'ובה ממעטת להופיע, בשל מצבה הבריאותי. למרות זאת, ממשיכה להופיע בתוכניות אירוח, שכן לה עצמה יש תוכנית אירוח ברשת "אינטר" האוקראינית, אשר היא מנחה ביחד עם בן זוגה, מקסים גלקין, לשדר ברדיו (בבעלותה תחנת רדיו בשם "Радио Алла" - "רדיו אלה" הנקרא על שמה) ובתוכנית הטלוויזיה שנקראת על שמה והיא השופטת הראשית בה, פקטור A. פוגצ'ובה נכללת באנציקלופדיה הרוסית הגדולה.

חיים אישיים

פוגצ'ובה נישאה חמש פעמים. בין השנים 1973-1969 הייתה נשואה לזמר הליטאי מיקולס אורבאקס, ובשנת 1971 ילדה את בתה היחידה כריסטינה אוֹרבּאקַאייבה (בהגייה ליטאית: כריסטינה ארבּאקַייטה). בין השנים 1980-1976 הייתה נשואה לבמאי אלכסנדר סטפּאנוביץ'. בשנת 1985 ועד 1993 הייתה נשואה ליבגני בולדין. בתחילת שנות ה-90 ניהלה רומן קצר עם סרגיי צ'לובנוב, איתו הקליטה כמה דואטים. בין השנים 1994 עד 2005, הייתה נשואה לזמר המפורסם פיליפ קירקורוב. 
ב-29 בדצמבר 2011, נישאה פוגצ'ובה בפעם החמישית לקומיקאי מקסים גלקין. הזוג משך את תשומת לב הקהל והתקשורת בשל הפרש הגילים העצום בין השניים (27 שנים). ב-2013 נולדו לזוג תאומים מאם פונדקאית.
נשים ראשונות בתפקידים ציבוריים בישראל

בערך זה ניתן פירוט של נשים שהיו הראשונות שמילאו תפקיד מסוים, בתפקידים ציבוריים במדינת ישראל.
מסיבת גן

פורמט

בתחילת כל תוכנית היה מערכון עם השחקן הקבוע או האורחים, לאחריו היו המנחים מגיעים ומזמינים את שלושת הילדים המשתתפים ומשוחחים עמם. נוסח הזמנת הילדים הקבוע של ירון לונדון, "אני רוצה להזמין לכאן את שלושת בני-שיחי", הפך למשפט קליט, ובאחת התוכניות קרא המנחה מכתב מילדה ששאלה "מדוע בכל תוכנית ירון מזמין את שלושת הנסיכים". בסוף כל תוכנית הילדים המשתתפים קיבלו מדליות מצוות התוכנית, אלא אם כן הדיון עוד לא נגמר וצריך להמשיך אותו במסיבה הבאה.
All Elite Wrestling

הקמה

ב-5 בנובמבר 2018, סימנים החלו לצוץ בג'קסונוויל, פלורידה, על הקמת ארגון ההיאבקות All Elite Wrestling. מספר שמות לאירוע של AEW הוצעו בנוסף ללוגואים. בדצמבר 2018, קודי, היאנג באקס ומספר מתאבקים נוספים עזבו את הארגון ROH. ההצהרה הרשמית על היווסדו של ארגון AEW הגיעה ב-1 בינואר 2019 בסדרת הרשת ביוטיוב, בשם Being the Elite, אשר עוקבת אחרי חברי קבוצת The Elite. בנוסף לכך, האירוע "Double or Nothing" הוכרז כאירוע הראשון של הארגון וכהמשך לאירוע "All In". ב-2 בינואר 2019, קודי והיאנג באקס חתמו באופן רשמי בארגון כסגני נשיא, בעוד שהיזם, מנהל הכדורגל ומעריץ היאבקות מושבע, טוני חאן הוכרז כנשיא החברה. חאן ביחד עם אביו, שאהיד חאן, דווחו כאנשים שיממנו את הארגון. משפחת חאן הם מיליארדרים, שבבעלותה נמצאת קבוצת הפוטבול האמריקאית, ג'קסונוויל ג'אגוארס, וקבוצת הכדורגל מהפרמייר ליג, פולהאם.
ברנדי רודס הוכרזה כמנהלת המותג הראשית של הארגון ב-3 בינואר 2019. ב-8 בינואר 2019, החברה ערכה את מסיבת העיתונאים הראשונה שלה במטה הרשמי שלה, שבה הם הודיעו על המתאבקים שחתמו על חוזים בארגון כולל ג'ואי ג'נלה, כריסטופר דניאלס, סקורפיו סקיי, פרנקי קאזריאן, פאק וכריס ג'ריקו. בנוסף, הם הודיעו על שיתוף הפעולה עם ארגון ההיאבקות הסיני, Oriental Wrestling Entertainment‏ (OWE), שהמייסד שלו הוא המתאבק שימה. ב-7 בפברואר 2019, החברה ערכה מסיבת עיתונאים נוספת, שבה החלה מכירת הכרטיסים לאירוע Double or Nothing. כמו כן, היו הכרזות נוספות כמו צירופו של קני אומגה לחברה כסגן הנשיא הרביעי והחתמתם של המתאבקים פנטגון ג'וניור, פיניקס, טרנט בארטה וצ'אק טיילור. יתרה מזאת, הוכרזה שותפות נוספת עם ארגון ההיאבקות המקסיקני, Lucha Libre AAA Worldwide, שעובד ביחד עם ארגונים נוספים כמו Impact Wrestling,‏ Lucha Underground ו-Major League Wrestling‏ (MLW).
אלכסנדר מיצ'ל פאלמר

ביוגרפיה

פרק זה לוקה בחסר. אנא תרמו לוויקיפדיה והשלימו אותו.
יוסף קושניר

ביוגרפיה

קושניר נולד בבנדרי שבבסרביה, היה פעיל בארגון צעירי ציון. עלה לארץ ישראל ב-1922. הוא למד בית הספר המנדטורי למשפטים בירושלים והוסמך כעורך דין. הוא נמנה עם מנהיגי החוגים המרקסיסטיים ופועלי ציון שמאל שפעלו בישראל. בשנת 1945 הוא הצטרף למפלגת השומר הצעיר, שהצטרפה מאוחר יותר לשורות מפ"ם.
במסגרת פעילותו במפ"ם היה קושניר חבר מרכז המפלגה וחבר מזכירות סניף חיפה. בשנים 1950–1955 הוא כיהן כחבר מועצת העיר חיפה ובשנים 1960–1965 כיהן לסירוגין כחבר הכנסת. אל הכנסת הרביעית הוא נכנס כמחליפו של חיים יהודה (1960–1961) ואל הכנסת החמישית במקומו של חנן רובין (1962–1965). בשתי כהונותיו היה קושניר חבר ועדת חוקה, חוק ומשפט ובכהונתו הראשונה הוא כיהן גם בוועדת הכנסת וועדת החינוך והתרבות.
כעורך דין נבחר קושניר ליו"ר הסתדרות עורכי הדין במחוז חיפה. על שמו רחוב בחיפה.
פסאודו קוד

פסאודו קוד (מאנגלית: Pseudo-Code; תרגום חופשי: קוד מדומה) הוא תיאור מצומצם ולא רשמי לאלגוריתם של תוכנית מחשב. פסאודו קוד משתמש בקונבנציות של שפות תכנות, אך מיועד לקריאה של בני אדם ולא לקריאה על ידי מחשב. הביטויים שנכתבים בפסאודו קוד אינם ניתנים להידור (עיבוד הטקסט על ידי מחשב) בפני עצמם, אך הם ניתנים לתכנות כקוד אמיתי שכן ניתן להידור בכל שפת תכנות שהיא.
פסאודו קוד מהווה שפה משותפת לכל המתכנתים, ובעזרתו מתכנתים בשפות תכנות שונות יכולים להבין זה את זה.
כיוון שהוא מיועד לבני אדם, נהוג לזנוח סימני תחביר ופרטים נוספים, כמו הצהרת משתנים, שלא חיוניים להבנת הקוד ואף מפריעים לקריאוּת שלו.
כתיבה בפסאודו קוד מתבססת על אלמנטים משפות התכנות ומורחבת על ידי ביטויים בשפות טבעיות, היכן שיש בכך צורך, וכן בביטויים מתמטיים.
יתרונות הכתיבה בפסאודו קוד היא שכתיבה כזו קלה יותר להבנה על ידי בני אדם מאשר קוד בשפת תכנות, וכן שהיא מצומצמת יותר ואינה תלויה בסביבת העבודה (כמו שפת התכנות ומערכת ההפעלה) בה משתמשים.
נעשה שימוש נרחב בפסאודו קוד במאמרים וספרי לימוד שמתעדים אלגוריתמים שונים, וכן בפיתוח תוכנות מחשב, לשם שרטוט מבנה התוכנית בטרם מימושו.
ניתן להסתכל על תרשימי זרימה כעל אלטרנטיבה גרפית לפסאודו קוד.
לא קיים תקן לתחביר של פסאודו קוד והוא מושפע משפות תכנות רבות. אף אין הכרח שייכתב באנגלית.

שימושים

ספרי לימוד ופרסומים מדעיים הקשורים למדעי המחשב וחישובים נומרים עושים לעיתים קרובות שימוש בפסאודו קוד לתיאור אלגוריתמים. בצורה זו כל המתכנתים יכולים להבין אותם, גם אם לא כולם מכירים את אותן השפות. בספרי לימוד יש בדרך כלל מבוא המתאר את הקונבנציות בהן משתמשים. 
מתכנת שעליו לממש אלגוריתם מסוים יתחיל לעיתים קרובות בכתיבת פסאודו קוד, ורק לאחר מכן "יתרגם" אותו לשפת התכנות בה הוא משתמש.

תחביר

כפי שהשם מרמז, פסאודו קוד לא מציית לכללי דקדוק של אף שפה רשמית, וקיימים לו סגנונות רבים ומגוונים. לרוב כותב פסאודו קוד ישתמש בסגנון ותחביר, כמו לולאות, של שפת תכנות ספציפית שהוא מכיר. שפות מוכרות שלעיתים משתמשים בתחביר שלהן בפסאודו קוד הן Pascal‏, ‏JAVA‏, ‏++C‏, ‏C‏ ועוד.
הגדרות משתנים לרוב נזנחות, וקטעי קוד ברורים ופשוטים יוסברו בקצרה בשפה טבעית (כדי לחסוך זמן ולפשט את הקוד). 
כך למשל, פעולה בסיסית ופשוטה כמו החלפת ערכי המשתנים X ו- Y, שלצורך ביצועה יש להשתמש במשתנה עזר נוסף ולבצע 3 פקודות השמה, תיכתב בפסואדו קוד כך: "נחליף את X ו-Y", או: "החלפת (X,Y)". משמעות הדבר היא שדרך המימוש ברורה לכל מתכנת, ועל כן אין צורך להתעכב על כך בכתיבת הפסאודו קוד.
ויקינטאס סליבקה

המעבר ליובנטוס וההשאלה למודנה

סליבקה נולד בפוניבז' שבליטא, והחל לשחק במחלקת הנוער של אקרנאס המקומית. בשנת 2013 עבר למחלקת הנוער של יובנטוס מהסרייה א'. בחודש ספטמבר 2014 הושאל סליבקה למודנה מהסרייה ב' לחצי עונה, אך לא ערך הופעה במדיה.

ההשאלה לגוריצה

בחודש פברואר 2015 הושאל סליבקה לגוריצה מליגת העל הסלובנית לחצי עונה. ב-4 במרץ ערך סליבקה את הופעת הבכורה שלו במועדון, כששיחק 90 דקות בהפסד 2-1 לקופר במסגרת המחזור ה-21 בליגה. ב-25 באפריל הבקיע סליבקה את שער הבכורה שלו במועדון, שער בדקה התשיעית בניצחון 3-0 על קרקה במסגרת המחזור ה-29 בליגה. בסך הכל ערך סליבקה 12 הופעות ליגה במועדון, בהן הבקיע שער אחד.

ההשאלה לדן בוש

בשלהי חודש אוגוסט 2015 הושאל סליבקה לדן בוש מליגת המשנה ההולנדית לשתי עונות. ב-20 בספטמבר ערך סליבקה את הופעת הבכורה שלו במועדון, כשנכנס כמחליף בדקה ה-65 בניצחון 1-0 על אכילס 29 במסגרת המחזור השביעי בליגה. ב-19 בפברואר 2016 הבקיע סליבקה את שער הבכורה שלו במועדון, שער בדקה ה-34 בניצחון 3-1 על פ.צ. איינדהובן במסגרת המחזור ה-27 בליגה. בעונתו הראשונה במועדון ערך סליבקה 28 הופעות ליגה, בהן הבקיע שני שערים.

קריירה בינלאומית

ב-5 ביוני 2015 ערך סליבקה את הופעת הבכורה שלו בנבחרת ליטא, כשנכנס כמחליף בדקה ה-58 בהפסד 4-0 לנבחרת הונגריה במשחק ידידות. ב-4 בספטמבר 2016 הבקיע סליבקה את שער הבכורה שלו בנבחרת, שער בדקה ה-34 בתיקו 2-2 נגד נבחרת סלובניה במסגרת מוקדמות מונדיאל 2018.
עוגת שיש

עוגת שיש היא עוגה בעלת מראה מפוספס או מנומר, המושג על ידי עירוב של בלילה בהירה יחד עם בלילה כהה, לרוב בטעמים של וניל ושוקולד, בהתאמה. קיימים מתכונים שונים לעוגות שיש, בחלקן הבלילה מבוססת על עוגת תופין, ובחלקן על עוגה בחושה.
עופר בלוך

עופר בלוך (נולד ב-17 בספטמבר 1959) הוא מנהל ישראלי המכהן ממרץ 2015 כמנכ"ל חברת החשמל. בעבר כיהן כמנכ"ל חברת "נייר חדרה", נשיא ומנכ"ל נטפים, נשיא ומנכ"ל חברת הלווין yes די.בי.אס. שירותי לווין ומנכ"ל תשלובת החלב של תנובה.

ביוגרפיה

עופר בלוך נולד ב-1959 וגדל בתל אביב. ב-1977 התגייס לצה"ל ושירת בחיל השריון כמ"פ טנקים. הוא השתחרר בדרגת רב-סרן. ב-1986 סיים את לימודי התואר הראשון בכלכלה באוניברסיטת תל אביב ובהמשך סיים תואר MBA בבית הספר למוסמכים במנהל עסקים ע"ש רקנאטי שבאוניברסיטת תל אביב.
מיד עם סיום הלימודים, הצטרף ככלכלן לתשלובת החלב בקונצרן תנובה. ב-1996 מונה לסמנכ"ל השיווק בתשלובת החלב בקונצרן וב-1999 נבחר לכהן כמנכ"ל תשלובת החלב בקונצרן – תפקיד בו כיהן עד ל-2003. במהלך כהונתו, גיבש בלוך את הסכם שיתוף הפעולה עם יופלה הצרפתית והיה אחראי על השקת המותג בישראל, הנחשבת להצלחה שיווקית. בנוסף, בתקופתו של בלוך הוכנס המותג קרלו בתחום מעדני החלב והמותג "פיראוס" בתחום הגבינות המלוחות.
עם פרישתו מתנובה, מונה בלוך לנשיא ומנכ"ל חברת Yes הטלוויזיה בלוויין. בתקופתו של עופר בלוך כמנכ"ל, צמחה החברה, בין השאר בתחרות מול חברת הכבלים HOT, תוך ייצוב מצבה הפיננסי. בין השנים 2001 ועד 2006, במקביל לתפקידיו בתנובה ובחברת הלווין YES, כיהן בלוך כיו"ר איגוד המפרסמים. במסגרת תפקידו זה הוביל בלוך מהלכים רבים, ביניהם, ניסוח האמנה להגינות ולאחריות בפרסום של המפרסמים בישראל, אימוץ מדריך האתיקה בפרסומות וסלילת הדרך להענקת התו האתי למפרסמים והידוק הקשר עם החברים באיגוד.
ב-2006 מונה לנשיא ומנכ"ל חברת ציוד ההשקיה נטפים וכיהן בתפקידו עד 2009. במהלך כהונתו, התמודדה "נטפים" עם השלכות המשבר הכלכלי העולמי והחברה הפועלת בתחום טכנולוגיית ההשקיה בטפטוף, נאלצה לבטל כמעט לחלוטין את תוכניותיה האסטרטגיות, תוך פיטורי 150 עובדים.
ב-2009 מונה למנכ"ל חברת התקשורת לידקום. לאחר ארבעה חודשים, בעקבות משבר כספי אליו נקלעה החברה, הודיע בלוך על התפטרותו מהתפקיד. באותה השנה מונה למנכ"ל חברת נייר חדרה בע"מ, תפקיד בו כיהן 5 שנים, עד ל-2014. המהלך האחרון של בלוך בנייר חדרה היה מאבק מתוקשר וסוער עם ועד העובדים של המפעל; הוא הוביל קיצוץ רוחבי בשכרם של המנהלים והעובדים, וכאשר הגיע לעובדים המאוגדים נאלץ להיאבק מולם עד שיסכימו גם כן לקצץ בשכרם. הסיבה לקיצוץ היה משבר בעסקי הנייר של החברה, שעברו להפסד.
בתקופת כהונתו כמנכ"ל חברת נייר חדרה בע"מ שימש גם יו"ר דירקטוריון בחברות הבת של החברה.
במרץ 2015 בחר דירקטוריון חברת החשמל בעופר בלוך למנכ"ל החדש של החברה וביוני נכנס לתפקידו. 
בלוך מתגורר בהרצליה, הוא נשוי לשלי ואב לשניים.

כהונות בחברות ארגונים ודירקטוריונים

במקביל לתפקידי הניהול שמילא, עופר בלוך כיהן כחבר במספר חברות, ארגונים ודירקטוריונים:
בין 2003 ל-2007 כיהן כחבר באקדמיה הישראלית לקולנוע.
בין 2001 ל-2006 כיהן כיו"ר איגוד המפרסמים בישראל.
בין 2009 ל-2012 כיהן כדירקטור מטעם הציבור בפורטל האינטרנט וואלה עד למחיקתו מהמסחר. 
בין 2013 ל-2015 כיהן כדירקטור בחברת עוף טוב בע"מ.
מ-2015 מכהן כיו"ר לא פעיל ב"פיתוח שאן" – משקי עמק בית שאן בע"מ.
בנוסף הוא פעיל בארגונים שונים שאינם למטרות רווח (מלכ"ר).
מום (להקה)

היסטוריה

הלהקה הוקמה ב-1997 על ידי גונאר ארן טינאס ואורבר רורטג'סון סמארסון, ושנה לאחר מכן הצטרפו אליהם התאומות גיד'ה וקריסטין אנה ולטיסדוטיר. לפי דברים שאמרה קריסטין, שם הלהקה חסר משמעות. ב-2002, שנה לאחר סיבוב ההופעות הראשון של מום באמריקה, עזבה גיד'ה את הלהקה כדי לחזור ללימודיה ברייקיאוויק. בסיבוב ההופעות באירופה שנערך לאחר העזיבה, החליפה אאוסטהילדור ולטיסדוטיר את קריסטין אנה בתפקיד השירה, וסרנה טיידמן צורפה כנגנית על הצ'לו. לאחר מכן הצטרפו אל ההרכב אולוף ארנלנדס והילדור גוד'נאדוטיר. בתחילת 2006 עזבה גם קריסטין, אולם דבר זה נודע באופן רשמי רק ב-23 בנובמבר של אותה השנה. 
עזיבתם של חלק מחברי הלהקה המקוריים הביאה לשינוי באופי הצליל של הלהקה, שהתאפיין בתחילת דרכם בקטעים המשלבים אלקטרוניקה עדינה עם אווירה קודרת. בשני אלבומיה האחרונים, פנתה הלהקה לכיוון של שירים נגישים יותר באופיים, הכוללים קטעי שירה מרובים, הן גבריים והן נשיים, בניגוד לאלבומים הראשונים, שהיו אינסטרומנטליים ברובם ולעיתים כללו את שירתה הייחודית של קריסטין אנה, וכן שימוש במגוון רחב יותר של כלי נגינה.
ב-27 באוגוסט 2007 הודיעו מום באתר הלהקה הרשמי כי הם עובדים על אלבומם הבא, וכן פרסמו תמונות של חברי הלהקה במהלך ההקלטות. ב-22 במאי 2009, במהלך הופעה בספרד, ניגנה הלהקה שירים מהאלבום החדש, "Sing Along to Songs You Don't Know". האלבום יצא לבסוף ב-24 באוגוסט 2009.
ב-2 באוקטובר 2009 הופיעה הלהקה בישראל במועדון הבארבי.
נביא

נביא, בתקופות הקדומות, היה אדם שהיה מתקשר עם אל כלשהו. אל הנביא היו מגיעים אנשים שרצו להתייעץ בקשר לייעודם או עתידם, דברים שבהווה, או קבלת תמיכה ומזור נפשי. לעיתים רבות מלכים היו מחזיקים בחצרם, נביא מיוחד שייעץ להם מבחינה אסטרטגית. לעיתים תפקיד הנביא הצטמצם למסירת העתיד או לראיית דברים נסתרים. בישראל מכל מקום הנביא אחז גם בעמדה מוסרית ושיפוטית, והיה בעל תפקידים נוספים: מתווך בין העם לאלוהים, מחנך רוחני ומוכיח בשער, ובשל כך נביאים לעיתים היו בעימות עם העם ומנהיגיו. יחסו של הנביא אל העם היה אמביוולנטי, מחד גיסא - הוא אחד מהם, ומאידך גיסא - הוא נציג האל בעולם.
גמונדן

גאוגרפיה

גמונדן שוכנת בגובה של 425 מטר מעל פני הים, באזור טראונפירטל, האזור הדרומי מבין ארבעת אזוריה של אוסטריה עילית. אורך העיר מצפון לדרום הוא 9.4 קילומטר וממזרח למערב 13.5 ק"מ. שטחה הכולל של העיר משתרע על 63.4 קמ"ר, כשהוא מתחלק באופן הבא: שטח בנוי - 1%, גינון - 3.9%, חקלאות - 9.8%, מים - 19.1%, יער - 52.8%, שונות - 13.4%.

היסטוריה

עוד לפני שהייתה גמונדן לעיר, בשנת 1217, קיבל האזור שלה זכויות מיוחדות. גמונדן הפכה ממבצר לעיר בשנת 1278 והייתה מבוצרת במשך כל ימי הביניים. בשנת 1300 נבנתה בעיר כנסייה. המנהיג הכלכלי והפוליטי של העיר היה "שופט העיר" (Stadtrichter).
בזמן המצור הטורקי השני על וינה ב 1683 קלטה גמונדן פליטים רבים מווינה. בשנת 1862 הפכה גמונדן רשמית לעיר ספא.
חי יששכר

חי יששכר (לעיתים נכתב ישכר, 7 באפריל 1903 - 8 בנובמבר 1949) היה מראשוני המהנדסים בחברת החשמל, פעיל בהגנה בתחומי הרכש והתעופה, וסגן שר הביטחון לענייני אוויר מ-1948 ועד פטירתו.

חייו

יששכר נולד בסמרקנד בשם יוסף יששכרוב, בן שמיני להוריו, חזקיה ורחל לבית ששון. שמו שונה לחי אחרי שחלה במחלה קשה. ב-1913, בהיותו בן עשר, אחרי פטירתם של הוריו, עלה עם ארבעה מאחיו לארץ ישראל, ולמד במחזור ט' של גימנסיה הרצליה בתל אביב. במהלך לימודיו ארגן גדוד צופים בגימנסיה, וב-1920 היה חבר בהנהגה הראשית של תנועת הצופים.
יששכר למד הנדסה בברלין והוסמך כמהנדס ב-1926. במהלך לימודיו הדריך בתנועת הנוער בלאו וייס, ואחרי חזרתו ארצה הוביל את הקמת קבוצת החוגים, לימים תנועת המחנות העולים. הוא עבד תקופה קצרה במחלקת העבודות הציבוריות ביפו, ובפברואר 1928 התקבל לעבודה בחברת החשמל.
יששכר היה עוזרו של פנחס רוטנברג בחברת החשמל, ומזכירו כאשר כיהן כיו"ר הוועד הלאומי. הוא פיקח על הקמת תחנות הכוח בנהריים, בחיפה ובתל אביב. בתקופת מלחמת העולם השנייה הושאל לחברת סולל בונה וניהל במשך שנתיים, ממרץ 1942 עד אפריל 1944, את פעולותיה באבאדאן שבאיראן.
אחרי המלחמה נשלח יששכר לארצות הברית ועסק ברכש מטעם ההגנה. בתחילת מלחמת העצמאות עסק בארגון חיל האוויר בחו"ל. עם חזרתו ארצה, ביולי 1948, מונה למנהל מחלקת האוויר במשרד הביטחון, וב-21 בספטמבר מונה לסגן שר הביטחון לענייני אוויר.
יששכר נישא ב-1925 לוויקטוריה לבית קנדינוף, והיה אב לשתי בנות.
יששכר נפטר בנובמבר 1949, בגיל 46, אחרי מחלה קצרה.

הנצחה

ב-1952 נקרא על שמו של יששכר מטוס קל של קלוב התעופה לישראל. ב-1966 נקרא על שמו מרכז אגרו-טכני בקיבוץ שפיים. ב-2008 נקרא על שמו רחוב חי יששכרוב בתל אביב יפו.
הרציחות באגם בודום

הרציחות באגם בודום הן שלושה מעשי רצח שהתרחשו על חוף אגם בודום בפינלנד ב-4 ביוני 1960.
בליל ה-4 ביוני 1960 חבורה של ארבעה בני נוער (שני בנים ושתי בנות) נפשה בגדת האגם. שלושה מהם נרצחו בדקירות סכין והרביעי נפצע. האדם היחיד ששרד את הרציחות חי חיים תקינים יחסית לאחר מכן. התקשורת הפינית הרבתה לעסוק בנושא ובכל פעם שהתגלו ממצאים חדשים הוא עלה מחדש לכותרות.
בשנת 1972 גבר הכריז שהוא הרוצח מאגם בודום, אך חקירת המשטרה הפריכה את עדותו.
בתחילת 2005 לשכת החקירות הלאומית הכריזה שהתיק נפתר. לפי ההכרזה הרשמית, נילס גוסטפסון (Nils Gustafsson), האדם ששרד, הוא זה שביצע את הרציחות בפרץ של קנאה, שהצטרף לרגשות טינה ישנים שהיו לו כלפי אחת מהצעירות (שהייתה חברתו בעבר). הצעירה נרצחה באיטיות ובאכזריות בעוד שהנער והנערה האחרים "הוצאו להורג" יחסית במהירות.
אחרי יותר מחודשיים של הכנות הוחלט להעמיד את גוסטפסון לדין ב-8 ביוני 2005. המשפט החל ב-4 באוגוסט 2005. התביעה קראה לדון את הרוצח למאסר עולם עקב שלוש הרציחות. לפי התביעה, בחינה מחדש של הראיות בעזרת שיטות מודרניות הצביעה על הנאשם כעל הרוצח. ההגנה לעומת זאת טענה שהרציחות בוצעו על ידי זרים והעובדה שהנאשם סבל מאותן פגיעות כמו שאר הקורבנות, שלא איפשרו לו לרצוח שלושה אנשים, מוכיחות שהוא לא הרוצח. ואכן ב-7 באוקטובר 2005 גוסטפסון זוכה מכל ההאשמות.
הרצח המשולש נתן את ההשראה לשמה של להקת הדת' מטאל מלודי צ'ילדרן אוף בודום אשר הוקמה בתחילת שנות התשעים.
שעון חכם

שעון חכם הוא אביזר אלקטרוני המתממשק לרוב עם טלפון חכם ומציג התראות כגון הודעות אימייל והודעות SMS, ואף מציג מידע חיוני על הגוף של הבעלים של השעון. ישנם גם שעונים חכמים עם כרטיס SIM מובנה בתוכם שאינם דורשים ממשק עם טלפון חכם.
ישנם שעונים המאפשרים מענה לשיחות טלפון באמצעות חיבור בלוטוס בין הטלפון החכם לשעון. שעונים חכמים מאפשרים לעיתים לשלוט ולאתר את הטלפון הנייד מרחוק. ויש שעונים המכילים גם מצלמה מובנית, כגון Samsung Gear.
ניתן היה לראות שעונים חכמים כבר מספר שנים, אך בשנת 2014, בשל הצטרפות החברות הגדולות לשוק השעונים החכמים (כגון Samsung, LG, Motorola, Sony), גדלו המודעות והפיתוח של השעונים החכמים ושל המחשוב הלביש בכלל.
בשנת 2014 הכריזה גוגל על Android Wear, מערכת הפעלה עבור טכנולוגיה לבישה, המערכת נמצאת על ה-LG G Watch, ה-Sony Smartwatch 3, ה-Samsung Gear Live ועוד.
סמסונג משתמשת במערכת ההפעלה Tizen (טייזן) עבור רוב השעונים החכמים החדשים שלה.
בספטמבר 2014 הכריזה אפל על Apple Watch, המריץ את מערכת ההפעלה Watch OS ומתממשק עם iOS.

שעונים חכמים בולטים

בספטמבר 2013 השיקה סמסונג את השעון החכם Samsung Galaxy Gear. השעון מיועד לפעולה מסונכרנת עם מכשירי הסמארטפון של סמסונג, הוא כולל מצלמה, מערכת הפעלה אנדרואיד, הקפצת הודעות מווילון ההתראות של הסמארטפון, נגן מוזיקה, מד דופק ותנועות, ועוד אפשרויות שונות..
בספטמבר 2014 הודיעה אפל על השקת שעון חכם משלה, Apple Watch. השעון עובד בסינכרון עם האייפון, החל מאייפון 5 ומעלה. השעון אינו כולל מצלמה, הוא בנוי על אפליקציות שונות, וניתן לתכנת בו אפליקציות באופן פרטי. הוא כולל הקפצת התראות מהסמארטפון, אפשרות לשליחת הודעות לשעון אחר מתוך רשימה מובנית של הודעות, איתור מיקום וניווט שמסתנכרן מהאייפון, מדי דופק ותנועה, ואפליקציות שנועדו לעקוב אחרי כלל הפעולות היומיות ולהגדיר יעדי פעילות המחולקים לזמנים-השעון של אפל מבוסס מערכת הפעלה
Watch OS (של אפל עצמה) שכוללת אייקונים עגולים (לא מרובעים) ללא מסכי בית (מסך אחד ארוך ונגלל עם אייקונים עגולים) ועיצוב מעט שונה מ-iOS של האייפון.
סוני היא הראשונה שהכריזה על שעונים חכמים מודרניים, השעון הראשון שלה ניקרא Sony smartwatch והוא מבוסס אנדרואיד עם התאמה, המכשיר החדש ביותר בסדרה הוא smartwatch 3.
גם מוטורולה הצטרפה לשוק השעונים החכמים ב-2014 והכריזה על Moto 360 שעון חכם עגול ויוקרתי העובד על מערכת ההפעלה Android Wear.
גם חברת HTC הצהירה שתוציא שעון חכם ב-2015.

שעון ספורטיבי חכם

"שעון ספורט" הוא תת-קטגוריה בעולם השעונים החכמים. שעון ספורטיבי עוקב אחר הפעילות הגופנית, ומיועד לאימוני ספורט כמו ריצה, צלילה, שחיה, רכיבה על אופניים וכדומה. בין התכונות השונות אפשר למצוא מידע על זמן ריצה, תצוגת מהירות, מעקב אחר המסלול, שריפת קלוריות ומעקב אחר קצב הלב. בנוסף, שעונים חכמים מתקדמים יודעים לספק מידע ולתת המלצות ייעול בהתחשב באימונים קודמים. שעונים אחרים מתממשקים לאפליקציה בטלפון החכם, המקשרת אליו את כל הנתונים.
פיגוע מכונית התופת בצומת כפר דרום

הפיגוע

ביום ראשון ה-9 באפריל 1995, בשעה 11:00 בבוקר, יצא אוטובוס אגד מס' 36, מן התחנה המרכזית באשקלון לכיוון גוש קטיף, כשהוא עמוס בחיילים. באותה שעה הסתתר חאלד חטיב, צעיר פלסטיני בן 22, איש הג'יהאד האסלאמי, תושב מחנה הפליטים נוסייראת, בפרדס, במרחק כקילומטר אחד מצומת כפר דרום. חטיב, הגיע למקום מכיוון ח'אן יונס ברכב מסוג פולקסווגן טרנספורטר בצבע כחול, כשהרכב עמוס בעשרות ק"ג של חומרי נפץ, ומטעני חבלה, זאת מתוך כוונה לארוב ולפגע את האוטובוס, הנמצא בדרכו למקום. בתור הסוואה הונחו ברכב ארגזים מלאים בעשבים. הרכב ירד לשביל צדדי, ביצע פניית פרסה, וחיכה בתוך הפרדס כשהוא חונה מול הכביש הראשי.
חטיב גויס על ידי נביל א-שרחא, מבכירי הג'יהאד האיסלאמי, תושב נוסייראת אף הוא, שהיה אחראי לגיוס והכנת צעירים רבים, לביצוע פיגועי התאבדות ברצועת עזה, ולתכנונו של הפיגוע. היה זה חלק מתוכנית של ארגון הג'יהאד, שבאה בעקבות החתימה על הסכמי אוסלו, להוציא לפועל פיגועים, במטרה לטרפד את התהליך המדיני בין ישראל לפלסטינים. (כמו פיצוץ מכוניות התופת בבית-ליד ב-22 בינואר 1995. פיגוע שבוצע בשיתוף פעולה עם החמאס).
בינתיים התקדם האוטובוס בדרכו, כשרוב הנוסעים מנמנמים על כיסאותיהם, והאחרים נוסעים בעמידה. כשהגיע האוטובוס למחסום כיסופים, הצטרפו אליו שני ג'יפים צבאיים, אחד מלפנים ואחד מאחור, כליווי שניתן באותם ימים לכל אוטובוס ישראלי, שנסע ליישובים בלב רצועת עזה. המחבל הכיר את לוח הזמנים של האוטובוס הישראלי, וידע בדיוק מתי הוא יגיע לציר כפר דרום. סמוך לשעה 12:00 חלפה שיירת כלי הרכב בצומת, ופנתה צפונה, לעבר כפר דרום. חטיב החל לנסוע על שביל העפר, כשהוא מתקדם אל עבר האוטובוס. כאשר חלף הג'יפ הראשון על פני מכונית התופת, עלה המחבל על הכביש, תוך שהוא מאיץ את מהירות הרכב. ברגע שהוא הדביק את האוטובוס, סטה לכיוונו והתנגש בו. על פי עדויות של אנשים שהיו במקום, נשמע קול פיצוץ עז, וחלקי מתכת מן הרכבים התעופפו באוויר למרחק רב. החיילת אורית טאפט, שנפצעה בפיגוע סיפרה: "לא ממש הבנו בהתחלה מה קרה. היה הרבה עשן ושקט אחר כך התחילו יריות וצעקות, כאשר התפזר העשן ראיתי את האסון מסביבי, ושם התחלתי לנסות ליישם את מה שלמדתי כמגישת עזרה ראשונה במד"א ירושלים, עוד לפני הגיוס". לדבריה של טאפט, החיילים שעמדו באוטובוס, שימשו לה כמגנים חיים, וכך ניצלה.
על תפקודה בעת הפיגוע, למרות פציעתה, קיבלה טאפט צל"ש מפקד חיל הים.
בינתיים החלו זורמים למקום כוחות צבא והצלה. המוקד של המועצה האזורית חוף עזה, שלח באופן מיידי צוותים רפואיים אזרחיים, שהחלו פועלים בטיפול בפצועים הרבים בשטח, לצד חובשים צבאיים. כוחות רפואה מתוגברים, הגיעו לזירה מבתי החולים שבדרום, במסוקי חיל האוויר, תוך כ־20 דקות. בתוך זמן קצר הוקם בפרדס הסמוך בית חולים שדה.
תוצאות קציר הדמים פורסמו באותו יום. 6 חיילים נהרגו, ועוד תלמידת סמינר אחת, אזרחית מדינת ניו ג'רזי שבארצות הברית. כן נמנו 30 פצועים. אחד הפצועים סמל אברהם ארדיטי נלחם על חייו בבית החולים במשך יממה שלימה, ולאחר מת מפצעיו, והיה להרוג השמיני בפיגוע.
ב־12 באפריל 1995 קיימה הכנסת כנס מיוחד לרגל הפיגוע, ופיגוע נוסף שהיה בסמוך לנצרים.
ב־26 באוקטובר 1995 בוצעה במלטה התנקשות, בחייו של מנהיג הג'יהאד האסלאמי הפלסטיני, פתחי שקאקי (על-פי פרסומים זרים, הריגתו נעשתה בידי המוסד הישראלי, בגין פיגועי 1995).
ב־25 בדצמבר 2003, בתקיפת מסוקים, בה שוגרו מספר טילים אל מכונית סובארו ברחוב אל-ג'לאה שבשכונת שייח' רדואן, במרכז העיר עזה, נהרג בכיר הג'יאד נביל א-שרחא שתכנן את הפיגוע.

תביעות כספיות כנגד גופים תומכי טרור

פרק זה לוקה בחסר. אנא תרמו לוויקיפדיה והשלימו אותו.